ዶ/ር ደምስ፡- በቡና ላይ ችግራችን የምርት ብዛት ማነስ አይደለም፡፡ የእኛ ችግር ቡና አምራቾች ለሚያመርቱት ምርት ተገቢውን ክፍያ በማጣት ግማሹ ወደ ሌላ ምርት እየገባ መሆኑ ነው፡፡ እንደ ኢኮኖሚ ባለሙያ ለዚህ ምን ይደረግ? ብትለኝ ለገበያው ተውለት እልሃለሁ፡፡ አምራቹ እንደሚያመርተው ልክ ካልተከፈለው፣ የራሱን ዕርምጃ ይወስዳል፡፡ የምርት ችግር አይደለም ያለው፡፡ ቅድም ስለብድር ዕዳ ክምችት አንስተሃል፡፡ አዎ ወደ ከፍተኛ የብድር ዕዳ ጫና ያለባቸው አገሮች ተርታ ሊያስገቡን ይችላሉ፡፡ ነገር ግን ሐሳባችንን ሁሉ እዚያ ላይ ካደረግን የትም አንድርስም፡፡ እኔ የዓለም የገንዘብ ድርጅትም፣ የዓለም ባንክም የሚያወጡት አኃዝ ሳይሆን እኛ ምን እየሠራን እንደሆነ ማወቁ ላይ የማተኩረው፡፡ በአንድ ወቅት የዋጋ ግሽበቱ በጣም በጨመረ ጊዜ እነዚህ ተቋማት ይህንን አድርጉ ያንን አታድርጉ በማለት ተረባርበው ነበር፡፡ መንግሥት ግን እንቢ ብሏቸው ነበር፡፡ ሆኖም የዋጋ ግሽበቱ በምን አግባብ ሊቀንስ እንደቻለ፣ መንግሥት በምን አግባብ ሊቆጣጠረው እንደቻለ ለማወቅ ስላልቻሉ ጥያቄ ማቅረብ ጀምረው ነበር፡፡ የአገር ውስጥ የፖሊሲና የስትራቴጂ አቅጣጫ ነው በአብዛኛው ሊያድነንም ሊያነሳንም የሚችለው፡፡ የመክፈል አቅም የለንም እስካላልን ድረስ የብድር ዕዳ ክምችት አያስፈራኝም፡፡
